
 02/ 2
 BG
 Официален вестник на Европейския съюз
 189
 21984A0512(01)
 L 126/3
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 МЕЖДУНАРОДНА КОНВЕНЦИЯ ОТНОСНО ХАРМОНИЗИРАНЕ НА ГРАНИЧНИЯ КОНТРОЛ ВЪРХУ СТОКИТЕ
 ПРЕАМБЮЛ
 ДОГОВАРЯЩИТЕ СЕ СТРАНИ,
 В СТРЕМЕЖА СИ да улеснят международното придвижване на стоки,
 КАТО ИМАТ ПРЕДВИД необходимостта от улесняване на преминаването на стоки през граници,
 КАТО ОТЧИТАТ, че граничните контролни мерки се прилагат от различни контролни служби,
 КАТО ПРИЗНАВАТ, че условията, при които се извършва този контрол, могат да се хармонизират до голяма степен, без да се засяга целта, правилното приложение и ефективността им,
 УБЕДЕНИ, че хармонизирането на граничния контрол представлява важно средство за постигане на изброените цели,
 СЕ СПОРАЗУМЯХА ЗА СЛЕДНОТО:
 ГЛАВА I
 ОБЩИ РАЗПОРЕДБИ
 Член 1
 Определения
 За целите на настоящата конвенция:
 a)
 „Митници“ означава държавната служба, която отговаря за прилагането на митническото право и събиране на вносни и износни митни сборове и такси, и която отговаря освен това и за прилагането на други закони и подзаконови нормативни актове, свързани inter alia с вноса, транзита и износа на стоки;
 б)
 „Митнически контрол“ означава предприетите мерки за осигуряване на съответствие със законите и други подзаконови нормативни актове, за чието прилагане са отговорни митниците;
 в)
 „Медико-санитарна инспекция“ означава инспекциите, извършвани с цел защита на живота и здравето на лицата и гражданите, с изключение на ветеринарните инспекции;
 г)
 „Ветеринарна инспекция“ означава такива санитарни инспекции, които се отнасят до животни и животински продукти и се извършват с цел защита на живота и здравето на лица и животни, както и извършвани върху предмети или стоки, които могат да послужат за преносители на животински болести;
 д)
 „Фитосанитарна инспекция“ означава инспекция, предназначена да предотврати разпространение и пренасяне през национални граници на болести по растенията и растителните продукти;
 е)
 „Контрол за съответствие с технически стандарти“ означава контрол, упражняван с цел да се осигури спазването на минимума международни или национални стандарти, посочени в съответните законови и подзаконови нормативни актове;
 ж)
 „Качествен контрол“ означава всякакъв контрол, различен от посочения в горните точки и имащ за цел да осигури стоките да съответстват на минималните международни или национални определения за качество, съдържащи се в съответните законови и подзаконови нормативни актове;
 з)
 „Контролни служби“ означава всяка служба, отговорна за провеждане на част или на целия контрол, определен в горните букви, или на друг контрол, извършван редовно при внос, износ или транзит на стоки.
 Член 2
 Цели
 За да улесни международното движение на стоки, настоящата конвенция има за цел да облекчи изискванията, свързани с формалностите, както и броя и продължителността на упражняваните контролни действия, в частност в областта на национална и международна координация на контролните процедури и на методите им за прилагане.
 Член 3
 Обхват
 1. Настоящата конвенция се отнася до всички стоки, които се внасят, изнасят или преминават транзит, когато пресичат една или повече морски, въздушни или сухопътни граници.
 2. Настоящата конвенция се отнася до всички контролни служби на договарящите се страни.
 ГЛАВА II
 ХАРМОНИЗИРАНЕ НА ПРОЦЕДУРИТЕ
 Член 4
 Координиране на контрола
 Договарящите се страни предприемат, в рамките на възможното, хармонизиране на намесата на митническите служби и останалите контролни служби.
 Член 5
 Източници на